2018 թվականի հունվար-հունիս ամիսներին ՀՀ սահմանահատումների բացասական հաշվեկշիռը 6 անգամ նվազել է 2017 թվականի նույն ժամանակահատվածի համեմատ, և սա շնորհիվ մուտքային սահմանահատումների թվի ավելացման։ 2018 թվականի հունվար-հունիս ամիսներին մուտքային սահմանահատումների թիվն ավելացել է մոտ 10%-ով, միևնույն ժամանակ ելքային սահմանահատումների թիվն ավելացել է 7%-ով: Համեմատության համար նշենք, որ 2017 թվականի հունվար-հունիսին՝ 2016 թվականի նույն ժամանակահատվածի համեմատ ելքային սահմանահատումների ցուցանիշը գրանցել էր 21% աճ։ Քաղաքացիական ավիացիայի գլխավոր վարչության ներկայացրած հաշվետվության համաձայն՝ 2018թ. հունվար-հունիսին օդային ուղևորահոսքի հաշվեկշիռը դրական է եղել. Հայաստան ժամանածների թիվը 21.4 հազարով գերազանցել է մեկնողների թվին: 2018 թվականի առաջին կիսամյակում Հայաստանում գործող երկու օդանավակայանների միջոցով Հայաստան է ժամանել 614 178 մարդ, մեկնել՝ 592 774 մարդ։ Հատկանշական է, որ վերջին տարիներին կիսամյակի կտրվածքով նման ցուցանիշ չի արձանագրվել։